IEPIRKUMA LĪGUMS
Nr. BIOR 2026/36/2
Rīgā						                          Datums skatāms dokumenta laika zīmogā 
SIA “Priva COM” (turpmāk – Piegādātājs), ko saskaņā ar sabiedrības statūtiem pārstāv valdes loceklis Rainers Palmsalu, un 
Pārtikas drošības, dzīvnieku veselības un vides zinātniskais institūts „BIOR” (turpmāk – Pasūtītājs), ko saskaņā ar institūta nolikumu pārstāv direktore Olga Valciņa,
Piegādātājs un Pasūtītājs (abi kopā turpmāk – Līdzēji), pamatojoties uz iepirkuma “Darba apģērbu un apavu iegāde zivju audzētavu darbinieku vajadzībām” (ID. Nr. BIOR 2026/36) (turpmāk – iepirkums), rezultātiem, noslēdz līgumu ar šādiem noteikumiem (turpmāk – Līgums):
1. LĪGUMA PRIEKŠMETS UN CENA
1.1. Piegādātājs piegādā un nodod Pasūtītājam Līguma 1. pielikuma „Tehniskā specifikācija/Tehniskais piedāvājums un finanšu piedāvājums” (turpmāk – Līguma 1. pielikums) prasībām atbilstošus darba apavus (turpmāk – Preces) Lejupes ielā 3, Rīgā, bet Pasūtītājs samaksā Piegādātājam piegādāto Preču vērtību.
1.2. Pasūtītājam ir tiesības pasūtīt Preces tādā apjomā, kāds tam faktiski ir nepieciešams, iekļaujoties Līguma 1.3. apakšpunktā norādītājā kopējā līgumcenā. 
1.3. Kopējā līgumcena par Precēm ir noteikta EUR 6 600,00 (seši tūkstoši seši simti euro 00 centi) bez PVN. 
1.4. Maksā par Precēm ir iekļautas visas izmaksas, kas saistītas ar Līguma noteikumiem atbilstošu Preču piegādi, t.sk. nodokļi, nodevas, u.c. izmaksas, kas nepieciešamas Preču piegādei saskaņā ar Līguma noteikumiem.
1.5. Maksa par Precēm nedrīkst tikt paaugstināta līdz Līgumā paredzēto saistību izpildei.
1.6. Līdzēji vienojas, ka gadījumā, ja normatīvajos aktos tiks noteikta cita pievienotās vērtības nodokļa likme, tā tiks piemērota no attiecīgo izmaiņu spēkā stāšanās dienas bez papildu vienošanās noslēgšanas.
1.7. Saskaņā ar šo Līgumu Pasūtītājam izrakstītos rēķinus Piegādātājs sagatavo kā strukturētus elektroniskos rēķinus un pdf formātā sagatavotus rēķinus ar norādi: “Rēķins sagatavots elektroniski un ir autorizēts elektroniski”. Sagatavotos rēķinus Piegādātājs nosūta Pasūtītājam uz e-adresi rēķiniem: REKINI@90009235333. Rēķinā Piegādātājs norāda Līguma numuru. 
1.8. Maksu par Precēm Pasūtītājs pārskaita uz Piegādātāja rēķinā norādīto Piegādātāja bankas kontu 20 (divdesmit) darba dienu laikā pēc Preces saņemšanas un pavadzīmes parakstīšanas dienas.
1.9. Līguma darbības termiņš ir 12 (divpadsmit) mēneši no Līguma noslēgšanas dienas vai līdz līgumcenas sasniegšanai, atkarībā no tā, kurš nosacījums iestājas pirmais. 
2. PASŪTĪJUMA PIETEIKŠANA UN PIEGĀDE
2.1. Piegādātājs piegādā Preces, pamatojoties uz iepriekšēju Pasūtītāja pieteikumu (turpmāk – Pieteikums).
2.2. Pasūtītājam ir tiesības pasūtīt nepieciešamo Preču daudzumu, iekļaujoties Līguma 1.3. punktā norādītajā maksā par Precēm.
2.3. Pieteikuma izdarīšanai Pasūtītājs izmanto šādu Piegādātāja elektroniskā pasta adresi – info@siapriva.com . Pieteikums ir uzskatāms par izdarītu elektroniskā pasta vēstules nosūtīšanas brīdī.
2.4. Piegādātājs piegādā Preci iespējami īsākā laikā, bet ne vēlāk kā 10 (desmit) darba dienu laikā no Pieteikuma izdarīšanas brīža.
2.5. Preces piegādes vieta: Pasūtītāja norādītā telpa, Lejupes ielā 3, Rīgā.
2.6. Pasūtītājs Preces pasūta pēc nepieciešamības. 
3. PRECES PAVADDOKUMENTI UN IEPAKOJUMS
3.1. Preču piegādi Līdzēji noformē, parakstot pavadzīmi (turpmāk – pavadzīme). Pavadzīmē papildus Latvijas Republikas normatīvajos aktos noteiktajiem rekvizītiem Piegādātājs norāda Pasūtītāja Līguma numuru.
3.2. Piegādātājs nodrošina Preces iepakošanu un marķēšanu atbilstoši Latvijas Republikā spēkā esošo normatīvo aktu prasībām. 
4. PREČU PIEŅEMŠANAS KĀRTĪBA
4.1. Preču piegādi un Preču pieņemšanu Līdzēji noformē, parakstot pavadzīmi.
4.2. [bookmark: _Ref27471146]Pirms Preču pieņemšanas Līdzēji pārliecinās par piegādātā, kā arī pavadzīmē norādītā Preču sortimenta un daudzuma atbilstību Pasūtītāja Pieteikumam.
4.3. Pasūtītājam ir tiesības nepieņemt no Piegādātāja Preces un neapmaksāt Piegādātāja iesniegto pavadzīmi, ja: 
4.3.1. Prece neatbilst tās kvalitātes prasībām;
4.3.2. Precei nav pievienoti Līgumā norādītā pavadzīme (Līguma 3.1. punkts);
4.3.3. piegādātās Preces iepakojums ir bojāts;
4.3.4. Preces nav ievietotas ražotāja oriģinālajā iepakojumā vai citā Preču formātam atbilstošā iepakojumā;
4.3.5. ja pavadzīme nav noformēta atbilstoši Līguma 3.1. punkta prasībām.
4.4. Preču nodošanas laikā Piegādātājs informē Pasūtītāju par piegādāto Preču glabāšanas noteikumiem, lietošanas īpatnībām.
4.5. Īpašuma tiesības un ar tām saistītie pienākumi pāriet uz Pasūtītāju Preču pieņemšanas brīdī. Līdz Preču pieņemšanai visus riskus par Precēm uzņemas Piegādātājs.
5. PRECES KVALITĀTE
5.1. Piegādātājs garantē Preču kvalitātes atbilstību Latvijas Republikas vai Eiropas Savienības standartiem, citiem normatīvi tehniskajos dokumentos izvirzītajiem Preču kvalitātes kritērijiem, kā arī ražotāja sniegtajiem paziņojumiem par šo Preci.
5.2. Piegādātājs nav atbildīgs par Preces defektiem, kuri radušies Pasūtītāja vainas dēļ Preces uzglabāšanas vai ekspluatācijas noteikumu neievērošanas rezultātā.
6. GARANTIJAS
6.1. Piegādātājs Precēm dod garantijas laiku 24 (divdesmit četrus) mēnešus no pavadzīmes parakstīšanas dienas.
6.2. Par garantijas termiņā konstatēto Preču neatbilstību kvalitātes prasībām vai trūkumiem Pasūtītājs sastāda rakstveida pretenziju un 3 (trīs) darba dienu laikā no to atklāšanas dienas iesniedz Piegādātājam. Pretenzijas nosūtīšanai Pasūtītājs izmanto Piegādātāja elektroniskā pasta adresi – info@siapriva.com . Pretenzija ir uzskatāma par nosūtītu elektroniskā pasta vēstules nosūtīšanas brīdī.
6.3. Piegādātājam ir pienākums 1 (viena) mēneša laikā no pretenzijas nosūtīšanas dienas novērst Preču neatbilstību Līguma noteikumiem vai attiecīgās Preces apmainīt pret jaunām tādām pašām Precēm, ar ko būtu nodrošināta Preču atbilstība Līguma noteikumiem un kvalitātes prasībām. 
6.4. Piegādātājs garantē, ka ir nomaksāta valsts noteiktā ievedmuita un citi importētajai Precei noteiktie maksājumi saskaņā ar Latvijas Republikas tiesību aktiem un Piegādātājs uzņemas visu atbildību par sekām, kas izriet no augstāk norādīto maksājumu kārtības pārkāpšanas.
6.5. Piegādātājs rakstiski informē Pasūtītāju 3 (trīs) dienu laikā par maksātnespējas procesa uzsākšanu pret Piegādātāju vai citu nelabvēlīgu apstākļu rašanos, kas var radīt zaudējumus Pasūtītājam.
7. ATBILDĪBA
7.1. Par jebkura Līgumā norādītā Piegādātāja saistību izpildes termiņa nokavējumu Pasūtītājam ir tiesības piemērot Piegādātājam līgumsodu 0,5% (nulle komats piecu procentu) apmērā no maksas par Precēm, kas nav piegādātas, par katru nokavēto dienu, bet ne vairāk kā 10% (desmit) procentus no maksas par Precēm, kas nav piegādātas saskaņā ar Līguma noteikumiem. Līgumsoda samaksa neatbrīvo Piegādātāju no saistību izpildes.
7.2. Par nekvalitatīvas Preces piegādi Pasūtītājam ir tiesības piemērot Piegādātājam līgumsodu 5% (piecu procentu) apmērā no maksas par Precēm. Līgumsoda samaksa neatbrīvo Piegādātāju no pienākuma atvietot nekvalitatīvu Preci ar kvalitatīvu.
7.3. Par apmaksas termiņa nokavējumu Piegādātājam ir tiesības piemērot Pasūtītājam nokavējuma procentus 0,5% (nulle komats pieci procenti) apmērā no neapmaksātās summas par Precēm par katru nokavēto dienu, bet ne vairāk kā 10% (desmit) procentus no kavētās maksājuma summas. Līgumsoda samaksa neatbrīvo Pasūtītāju no saistību izpildes.
7.4. Līgumsoda summu vai jebkuru citu maksājumu, kuru saskaņā ar Līguma noteikumiem Piegādātājam ir jāmaksā Pasūtītājam, Pasūtītājs bez iepriekšēja brīdinājuma ir tiesīgs ieturēt no jebkura maksājuma, kas Pasūtītājam saskaņā ar Līgumu jāveic Piegādātājam.
8. STRĪDU IZSKATĪŠANAS KĀRTĪBA
Strīdi, domstarpības un pretenzijas, kas Līdzējiem rodas Līguma izpildes gaitā, vispirms tiek risināti sarunu ceļā. Ja vienošanās netiek panākta, strīdus izskata Latvijas Republikas vispārējās jurisdikcijas tiesā.
9. [bookmark: _Toc334621269]LĪGUMA IZPILDĒ IESAISTĪTAIS PERSONĀLS, APAKŠUZŅĒMĒJI UN TO NOMAIŅA
(JA ATTIECINĀMS)
9.1. Līguma izpildei Piegādātājs piesaista savā piedāvājumā norādītos apakšuzņēmējus un personālu. Piegādātājs ir atbildīgs par piesaistītā personāla un apakšuzņēmēju veikto darbu atbilstību šī Līguma prasībām.
9.2. Ja Piegādātājs vēlas veikt piedāvājumā norādīta apakšuzņēmēja vai personāla nomaiņu vai jauna apakšuzņēmēja, vai personāla iesaisti, tad jāiesniedz rakstveida iesniegums Pasūtītājam. Iesniegumam jāpievieno informācija un dokumenti, kas pierāda, ka piedāvātais apakšuzņēmējs atbilst Iepirkuma nolikumā noteiktajām prasībām. 
9.3. Pasūtītājs lemjot par piedāvājumā norādītā personāla vai apakšuzņēmēja nomaiņu, ievēro Publisko iepirkumu likuma 62. panta otro, trešo, ceturto, piekto un sesto daļu, kā arī Starptautisko un Latvijas Republikas nacionālo sankciju likuma 11.1 pantā noteikto.
9.4. Pasūtītājs apakšuzņēmēja izslēgšanas nosacījumus pārbauda lēmuma pieņemšanas dienā, proti, kad Pasūtītājs lemj par atļaujas vai atteikuma izsniegšanu Piegādātājam Līguma izpildes nodrošināšanai nomainīt apakšuzņēmēju vai personālu vai piesaistīt jaunu apakšuzņēmēju.
10. LĪGUMA DARBĪBAS TERMIŅŠ, LĪGUMA GROZĪŠANAS UN PIRMSTERMIŅA IZBEIGŠANAS KĀRTĪBA
10.1. Līgums stājas spēkā ar parakstīšanas brīdi un ir spēkā 12 (divpadsmit) mēnešus no Līguma noslēgšanas dienas vai līdz dienai, kad tiek sasniegta Līguma 1.3. apakšpunktā noteiktā Līgumcena atkarībā no tā, kurš no nosacījumiem iestājas pirmais.
10.2. Līgumu var izbeigt pirms minētā termiņa, Līdzējiem rakstveidā par to vienojoties.
10.3. Pasūtītājam ir tiesības atkāpties no Līguma, ja Piegādātājs ir iesniedzis nepatiesu informāciju savas kvalifikācijas novērtēšanai vai Piegādātājs bez pamatota iemesla neveic piegādes saskaņā ar Līgumu.
10.4. Ja Līgums tiek lauzts Līguma 10.3. punktā minētā kārtībā, Pasūtītājs un Piegādātājs sastāda aktu par faktiski veiktajām Preču piegādēm un Piegādātājs apņemas maksāt Pasūtītājam līgumsodu 10% (desmit procentu) apmērā no saskaņā ar Līgumu nepiegādāto Preču kopsummas, t.i., 10% (desmit procenti) no summas, kas veidojas, no Līguma 1.2.punktā norādītās kopējās maksas par Precēm atņemot saskaņā ar Līgumu piegādāto Preču vērtību līdz Līguma izbeigšanas dienai, kā arī atlīdzināt Pasūtītājam visus ar to radītos zaudējumus.
10.5. Piegādātājam ir tiesības atkāpties no Līguma izpildes, 10 (desmit) darba dienas iepriekš par to rakstveidā paziņojot Pasūtītājam un samaksājot Pasūtītājam līgumsodu 10% (desmit procentu) apmērā no saskaņā ar Līgumu nepiegādāto Preču kopsummas, t.i., 10% (desmit procenti) no summas, kas veidojas, no Līguma 1.2. punktā norādītās kopējās maksas par Precēm atņemot saskaņā ar Līgumu piegādāto Preču vērtību līdz Līguma izbeigšanas dienai, kā arī atlīdzināt Pasūtītājam visus ar to radītos zaudējumus.
10.6. Līdzējiem ir tiesības atkāpties no Līguma izpildes, ja Līgumu nav iespējams izpildīt tādēļ, ka Līguma izpildes laikā ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
10.7. Jebkurā Līguma izbeigšanas gadījumā Līdzējiem ir pienākums izpildīt visas saistības, kas radušās Līguma darbības laikā.
10.8. Līgumā drīkst izdarīt grozījumus, ievērojot Publisko iepirkumu likuma 61. pantu. Līguma grozījumi un papildinājumi ir spēkā tikai tad, ja tie noformēti rakstveidā un ir Līdzēju parakstīti. Tie pievienojami Līgumam un kļūst par tā neatņemamu sastāvdaļu.
11. NEPĀRVARAMAS VARAS APSTĀKĻI
11.1. Līdzēji neizvirzīs viens otram pretenzijas gadījumā, ja iestāsies nepārvaramas varas apstākļi, kas tiešā veidā ietekmē Līguma izpildi, un kuru iestāšanos nebija iespējams paredzēt un novērst.
11.2. Līdzēji pēc iespējas nekavējoties informē viens otru par šādu apstākļu iestāšanos un veic visus nepieciešamos pasākumus, lai novērstu zaudējumus, kas varētu rasties nepārvaramas varas apstākļu ietekmē. Nepārvaramas varas iestāšanos Līdzēji apstiprina ar attiecīgu, kompetentu iestāžu izziņu (ja tādu ir iespējams iegūt).
12. FIZISKO PERSONU DATU AIZSARDZĪBA
12.1. Līdzēji ir atbildīgi par otra Līdzēja iesniegto personas datu aizsardzību atbilstoši Līdzējiem saistošo normatīvo aktu prasībām. Līdzēji apņemas nodrošināt, ka Līdzēja darbinieki, kuri ir pilnvaroti apstrādāt datus, ir apņēmušies ievērot konfidencialitātes saistības attiecībā uz personas datiem.
12.2. Līdzējs, kurš nodod otram Līdzējam fizisko personu datus, atbild par attiecīgo datu subjektu personas datu apstrādes tiesiskā pamata nodrošināšanu.
12.3. Līdzēji apņemas bez iepriekšējas saskaņošanas nenodot tālāk trešajām personām no otra Līdzēja iegūtos fizisko personu datus, izņemot gadījumu, ja Līgumā ir noteikts citādi vai normatīvie akti paredz šādu datu nodošanu.
13. PAPILDU NOTEIKUMI
13.1. Līguma izpildes gaitā Līdzēji vadās pēc Latvijas Republikā spēkā esošajiem normatīvajiem aktiem.
13.2. Līguma noteikumi piemērojami, ciktāl tie nav pretrunā ar Latvijas Republikā spēkā esošajiem normatīvajiem aktiem. Gadījumā, ja viens vai vairāki Līguma noteikumi tiek atzīti par spēkā neesošiem, Līguma pārējo noteikumu juridiskais spēks nemainās. 
13.3. Nevienam no Līdzējiem nav tiesību nodot savas tiesības un pienākumus trešajai personai bez cita Līdzēja piekrišanas.
13.4. Līgums ir saistošs katra Līdzēja likumīgajam saistību pārņēmējam, un ir pieļaujams, ka Piegādātājs ir aizstājams ar citu atbilstoši komerctiesību jomas normatīvo aktu noteikumiem par komersantu reorganizāciju un uzņēmuma pāreju.
13.5. Līdzēji 3 (trīs) darba dienu laikā rakstveidā informē viens otru par sava juridiskā statusa, adreses (faktiskās vai juridiskās), saziņas līdzekļu vai maksājumu rekvizītu maiņu.
13.6. Parakstot Līgumu, Līdzēji apliecina, ka ar Līguma tekstu ir iepazinušies un tam piekrīt.
13.7. Līgums sastādīts uz 5 (piecām) lapām un parakstīts elektroniski.
13.8. Līgumam ir pievienots 1. pielikums “Tehniskā specifikācija/Tehniskais piedāvājums” un 2. pielikums “Finanšu piedāvājums”, kas ir neatņemamas Līguma sastāvdaļas.
13.9. Katrs Līdzējs nodrošina šī Līguma uzskaiti un saglabāšanu savā lietvedībā.

